РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/12-17

1. фебруар 2017. године

Б е о г р а д

ЗАПИСНИК

ПЕТЕ СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 30. ЈАНУАРА 2017. ГОДИНЕ

 Седница је почела у 12,15 часова.

Седница Одбора је одржана ван седишта Народне скупштине, у свечаној сали Скупштине општине у Прокупљу.

 Седници је председавао доц. др Дарко Лакетић, председник Одбора.

Седници су присуствовали чланови Одбора: др Бранислав Блажић, проф. др Милан Кнежевић, др Драгана Баришић, мр. др Љубица Мрдаковић Тодоровић, др Светлана Николић Павловић, др Милован Кривокапић, др Данијела Стојадиновић, др Даница Буквић, Гордана Чомић и др Драган Весовић.

 Седници Одбора су присуствовали заменици одсутних чланова Одбора: Марко Зељуг (др Десанка Репац), Владимир Ђурић (Бранка Стаменковић) и Милена Бићанин (др Муамер Бачевац).

Седници нису присуствовали чланови Одбора: проф. др Милован Бојић, Немања Шаровић и др Жарко Кораћ, као ни њихови заменици.

 Поред чланова Одбора, седници су присуствовали народни посланици: др Весна Ивковић, мр Марко Миленковић и прим. др Бранимир Ранчић.

Седници су присуствовали и државни секретар у Министарству здравља доц. др Ференц Вицко, директор Опште болнице ''Др Алекса Савић'' Прокупље др Сњежана Арсић, директор Апотекарске установе Прокупље Златан Миљковић, директор Дома здравља Прокупље др Павле Орбовић, директор Дома здравља Куршумлија др Уранија Петровић, директор Дома здравље Блаце др Радољуб Дуњић, директор Дома здравља Житорађа др Данијела Тончић, начелник Топличког управног округа Небојша Вукадиновић, председник Општине Прокупље Александар Симоновић и члан Општинског већа за здравство др Мирјана Миладиновић.

 На предлог председавајућег Одбора, једногласно, усвојен је следећи:

 Д н е в н и р е д

1. Функционисање здравствене службе у Топличком округу;
2. Разматрање представки грађана и организација;
3. Разно.

 Пре преласка на разматрање утврђеног дневног реда, усвојен је, без примедаба, Записник четврте седнице Одбора, која је одржана 15. новембра 2016. године.

Прва тачка дневног реда: **Функционисање здравствене службе у Топличком округу**

Председник Одбора доц. др Дарко Лакетић, поздравио је присутне уз констатацију да Одбор држи ову седницу сагласно члану 42. став 4. Пословника Народне скупштине, те се овом приликом захвалио Програму за развој УН (УНДП) који пружа подршку одбору за овај облик рада.

Пре преласка на разматрање ове тачке дневног реда, дао је реч председнику Општине Прокупље Александру Симоновићу, који је свима пожелео добродошлицу и изразио задовољство што се седница Одбора за здравље и породицу одржава у овом граду, јер се тиме грађанима показује интерес и брига за овај крај Србије.

Председник Одбора је позвао др Сњежану Арсић, директорку Опште болнице ''Др Алекса Савић'' Прокупље, да представи рад ове болнице, с обзиром на то да су чланови Одбора пре почетка седнице обишли ову здравствену установу.

Директорка Опште болнице ''Др Алекса Савић'' Прокупље др Сњежана Арсић, указала је на актуелне проблеме са којима се запослени ове здравствене установе суочавају. Истакла је да Општа болница покрива територију Топличког округа коју чине општине Прокупље, Куршумлија, Блаце и Житорађа, са око 100.000 становника. Прве зграде ове болнице подигнуте су далеке 1927/28. године захваљујући залагању народног посланика и за тај период министра здравља и лекара у Прокупљу др Алексе Савића, по коме је болница добила име. Поједине зграде су сазидане 1929. године, а последња зграда гинекологије је изграђена 1970. године. Болница има 623 запослена радника и 353 постеље. У 2016. години у овој болници је обављено 177.281 прегледа и урађено 5.110 операција. Имајући у виду да је ова болница регионалног карактера, павиљонског типа и прва према Косову и Метохији, неопходно је даље улагање у инфраструктуру и објекте болнице, како би здравствена служба могла несметано да функционише и одговори потребама својих грађана. У последње две године болница је пословала позитивно и није имала ненаменске потрошње. Од актуелних проблема истакла је проблем недостатка санитетских возила, дијагностичких апарата, посебно потребу реконструкције хируршког односно операционог блока у коме није ништа урађено још од 1964. године, када је саграђена зграда. Наиме, апаратура је застарела, а због квара на стерилизатору, запослени на недељном нивоу имају проблеме у придржавању оперативног програма. Затим, корита за припрему хирурга пред операцију су стара, а због непостојања централне вентилације и климатизације у угловима операцине сале се појавила влага. Стога, да би ова болница задовољила потребе лечења, неопходно је детаљно адаптирати овај простор, поставити нове подне и зидне керамике, заменити постојећу столарију, бетонска корита, поставити нове вентилационе канале и климатизовати просторије. Такође, због велике висине плафона би требало спустити плафон на одговарајућу висину и извршити преграду зидова како би се добило ефикасније функционисање хирушког блока. Оваквом прерасподелом простора и додавањем преградних зидова добила би се једна мања хирушка сала за ендоскопске интервенције. Изнела је да укупан износ грађевинских радова за комплетну реконструкцију хируршког операционог блока износи 11.300.000,00 динара, без ПДВ-а. Додала је да би Министарство здравља решавањем наведених проблема оправдало свој циљ у развоју малих региона и тиме допринело побољшању услова и квалитета рада здравствене службе у овом али и другим окрузима Србије.

 Председник Одбора доц. др. Дарко Лакетић, подсетио је да према свом делокругу рада Одбор за здравље и породицу разматра питања из области здравствене заштите, система и организације здравствене делатности и друга питања из области здравства којима се обезбеђује очување и унапређење здравља становништва. Сходно томе, седница Одбора се одржава у седишту Топличког округа, како би се сагледали проблеми у остваривању здравствене заштите становништва овог подручја Републике Србије. Према члану 6. Закона о здравственој заштити, здравствену службу у Републици чине здравствене установе и други облици здравствене службе који се оснивају ради спровођења и обезбеђивања здравствене заштите, као и здравствени радници, односно здравствени сарадници, који обављају здравствену делатност у складу са законом. У Топличком округу постоје четири дома здравља и Општа болница у Прокупљу, која је регионалног типа. Ове здравствене установе обављају здравствену делатност на примарном и секундарном нивоу здравствене заштите. Сагласно члану 114. Закона, болница чији је оснивач Република, односно аутономна покрајина дужна је да се повезује и сарађује са установама на примарном нивоу подручја за које је основана, са циљем успостављања и одржавања сврсхисходног упућивања пацијената на секундарни ниво здравствене заштите и размене стручних знања и искустава. У вези са тим, апострофирао је важност међусобне комуникације и координације како између примарног и секундарног нивоа здравствене заштите, тако и између законодавне и извршне власти, због чега је на овој седници присутан представник Министарства здравља.

 Директор Апотекарске установе Прокупље Златан Миљковић је истакао да је претходних неколико година побољшан квалитет и доступност услуга које ова апотекарска установа пружа корисницима. Наиме, око 85% грађана лекове на рецепт подиже у овим апотекама и поред све јаче конкуренције приватног сектора, што је чини једном од најликвиднијих установа овог типа у земљи. Међутим, нагласио је да овакав биланс немају многе апотеке у Србији, које су због субјективних и објективних разлога на рубу пропасти, јер су им дуговања прерасла износ од 11 милијарди динара. Сматра да је неопходна хитна реакција државе по овом питању и да треба дефинисати одрживе мере за смањење дуга и консолидовати пословање у овој области здравства. Позитивно је оценио најављен сет закона из здравства (Предлог закона о здравственој заштити, Предлог закона о здравственом осигурању и Предлог закона о апотекарској делатности) јер из нацрта ових законских решења види спремност државе да суштински и организационо унапреди област здравства у Србији. У вези са тим, апеловао је да се скрате предложени рокови који се односе на доношење уредбе о плану мреже здравствених установа и на почетак примене прописа који регулишу апотекарску делатност.

 Проф. др Милан Кнежевић је позвао присутне директоре домова здравља да изнесу проблеме са којима се суочавају њихови запослени у раду, што би било корисно да чује и Одбор и представник Министарства. Консататовао је да је здравство у претходном периоду јако запуштено и да ће бити потребно доста времена да се оно доведе у ред.

 Директор Дома здравље Блаце, др Родољуб Дуњић, изнео је да ова установа примарне здравствене заштите опслужује око 11.000 осигураника РФЗО-а, као и 1.500 осигураника са привременим боравком и око 5.000 студената на Високој пословној школи струковних студија у Блацу. С обзиром на број осигураника, неопходно је стално улагање у дом здравља. Локална самоуправа је у протекле две године раздужила све дугове овог дома здравља, у износу од око 23 милиона динара. Такође, Министарство је подржало општински пројекат у вредности од око 600.000 динара, а од локалне самоуправе 2015. године је добијено ново санитетско возило. Међутим, за потребе ове здравствене установе то је недовољно и апеловао је на Министарство здравља да им помогне у набавци санитетског возила, као и комби возила за превоз пацијената на дијализи. Додао је да се интегрисани здравствени информациони систем (ИЗИС) већ примењује у овом дому здравља и да је за те потребе неопходно позанавање технике.

Директор Дома здравља Куршумлија др Уранија Петровић је указала на специфичност ове општине која покрива хиљаду квадратних километара и административну линију са Косовом и Метохијом од 100км, са 90 насељених места и 18.000 становника. Због разуђености терена, поред дома здравља постоји и здравствена станица у Луковској бањи и амбуланта у Добром Долу, које су 40 км удаљене од Куршумлије, као и седам амбуланти. Такође, ова локална самоуправа има стационар и дијализни центар. Министарство је прошле године овој здравственој установи омогућило набавку два аутомобила. Поменула је проблем који је овај дом здравља имао због поквареног рендген апарата, који је решен захваљујући Дому здравља Књажевац и уступању дела њиховог расходованог рендген апарата. С тим у вези, истакла је потребу за набавком једног дигиталног рендген апарата и додала да је Министарству здравља у вези са тим ове године поновила захтев. Апеловала је на Министарство да при изради новог кадровског плана узме у обзир величину, разуђеност и девастираност овог подручја а не само број становника.

Директорка Дома здравља Житорађа др Данијела Тончић, додала је да и ова здравствена установа има проблем са неисправним рендген апаратом, због чега се обавља само ултразвучна дијагностика, а да се пацијенти упућују у Општу болницу Прокупље. Нагласила је да овом дому здравља, који има укупно 82 запослена, недостаје више лекара, због чега се обраћала Министарству те је овом приликом апеловала да се њихов захтев размотри. Подвукла је и да овај дом здравља има велике дугове због којих неће моћи ефикасно да функционише док ово питање не реши.

Директор Дома здравља Прокупље др Павле Орбовић је истакао да у овој општини поред дома здравља, постоји и једна здравствена станица у Житном Потоку и седам амбуланти; да у склопу Дома здравља постоји десет служби (девет медицинских и једна немедицинска служба), са укупно 239 запослених, те да су због повећаног обима посла ангажовани радници на одређено време. Навео је да Дом здравља у 2017. години планира да набави једно возило за патронажу, а од опреме: ултразвук за преглед кукова беба, ултра звук за гинеколошки преглед, видео колпоскоп, као и аутоклав, јер је постојећи дотрајао и у употреби је преко 30 година због чега се често квари.

Члан Општинског већа за здравство др Мирјана Миладиновић, истакла је допринос општине унапређењу здравствене службе овог краја, и то кроз давање учешћа при куповини санитетског и теренског возила у децембру прошле године, како би се олакшао приступ пацијентима из руралних удаљених подручја. Навела је проблем који имају здравствене установе у Прокупљу у вези са испуњењем двогодишњег скрининг програма за рак дојке, чија норма износи 1600 прегледаних жена годишње. Наиме, постоји само један мамограф који није у могућности да прими више од две жене дневно, због чега је тек 430 пацијенткиња обавило преглед за годину дана. Поменула је да се две хиљаде жена јавило на овај скрининг преглед пре четири године, док је у функцији био покретни мамограф, што показује велико интересовање жена за ову врсту превентивног прегледа. Имајући у виду да у Дому здравља постоји радиолошка служба, локална самоуправа је финансирала и специјализацију за радиолога.

Др Бранислава Блажића је поводом размишљања и аргумената у корист враћања ранијег организационог модела која обједињује примарни и секундарни ниво здравствене заштите у јединствени здравствени центар, инересовало мишљење присутних директора о томе, те која су њихова искуства и који је систем по њиховом мишљењу рационалнији, ефикаснији и оперативнији.

Директорка Опште болнице ''Др Алекса Савић'' Прокупље др Сњежана Арсић, рекла је да се ова болница 2009. године почела одвајати од дома здравља и изнела став да би било боље да су ове установе наставиле да функционишу као целина, јер би многе проблеме лакше решавали заједно. Примера ради, дому здравља треба много тога што пружа болница, као што су поликлиничке амбуланте које су раздвајањем повучене у болницу, мада је касније један део ових амбуланти враћен дому здравља. Затим, велики проблем представља мањак кадра, настао услед забране запошљавања у јавном сектору. Поменула је да на самом улазу у Општу болницу постоји мали ургентни центар за хитне случајеве, а имајући у виду да је ова болница једина у Топличком округу, постоји идеја да се у кругу болнице сагради хитна помоћ регионалног типа. Додала је да упркос лошим условима у хируршком операционом блоку, које су чланови Одбора могли да виде, у овој болници нема постхоспиталних инфекција, јер се хигијена одржава на изузетно виском нивоу.

Члан Општинског већа за здравство др Мирјана Миладиновић, раздвајање домова здравља од болнице сматра неприродним те да је једини проблем који се раније јављао када су били спојени, тај што је примарна здравствена заштита била мало запостављена у погледу кадра и средстава.

Мр. др Љубица Мрдаковић Тодоровић, као неко ко је део своје професионалне каријере провео радећи у овом округу, прво као млад лекар у Житном Потоку, а касније у Одељењу за гинекологију Опште болнице Прокупље, одлично разуме проблеме са којима се запослени суочавају, те подржава иницијативу да се помогне овој болници, за почетак кроз реконструкцију хируршког блока, јер ће бенефит од тога имати пре свега пацијенти.

Др Данијела Стојадиновић је нагласила да сличних проблема има и у другим здравственим установама те је сугерисала враћање домова здравља под ингеренцију Министарства здравља, будући да се у пракси преношење надлежности на локалне самоуправе над домовима здравља није показало као добро решење. Подржала је обнову хируршке сале у Општој болници Прокупље и изразила занимање у вези са функционисањем електронског система у здравственим установама овог округа, с обзиром на то да је овај систем нов и још увек у разради.

Др Драган Весовић изнео је да су дотрајала улазна врата операционе сале већ сама по себи показатељ изузетно тешких услова за пружање здравствене заштите те да честита запосленима ове болнице што успевају да избегну постхоспиталне инфекције. Не умањујући значај компјутера за рад у домовима здравља, сматра да то представља мање улагање које се може решити и донацијом. Међутим, у случају већих улагања у здравство, као што је реконструкција хируршког блока, сугерисао је да би један део средстава требало обезбедити из буџета Републике, а други део из општинског буџета који износи једну милијарду и сто хиљада динара, јер је то у интересу људи овога краја.

 Председник Одбора доц. др Дарко Лакетић је подсетио да је урађена комплетна реконструкцију свих сеоских амбуланти овог региона, имајући у виду да је амбулантна мрежа веома разграната због разуђености терена. Такође, општина је купила возило за хитну помоћ, а с обзиром на то да је након смене власти дуговање Општине Прокупље износило преко 2 милијарде динара, то је мишљења да су тренутне финансијске могућности ове општине исцрпљене. У мандатном периоду је враћено 500 милиона дуга, те је тренутни дуг општине испод једне и по милијарде динара. Према његовим речима, локална самоуправа је у складу са ситуацијом у који је доведена дала свој максимум и више од тога не може. Зато решавање овде поменутих проблема, које су у надлежности Министарства, сматра приоритетним, те је упутио на члан 18. Закона о здравственој заштити, који прописује да Република као општи интерес у здравственој заштити обезбеђује учешће у средствима за уједначавање услова за равномерно остваривање здравствене заштите на целој територији Републике, а посебно на примарном нивоу здравствене заштите у општинама са неповољним демографским карактеристикама и недовољно развијеним општинама, у складу са приоритетима.

Др Драган Весовић је након претходно изнетих података, констатовао да Општина Прокупље није у могућности да помогне у решавању изнетих проблема, посебно имајући у виду износ дуга који је већи него буџет.

Гордана Чомић је на почетку своје дискусије изнела коментар да није у реду то што државни секретар не зна имена народних посланика, с обзиром на то да је у нашем систему извршна власт за свој рад одговорна Народној скупштини. У наставку дискусије навела је да када се сведе извештај вредних људи који раде у здравству Топличког округа, долази се до суме од 300.000 евра за реконструкцију, санитетска возила, возила за дијализу, додатну опрему за ИЗИС, укључујући установе у којима је на снази блокада; затим да Одбор за здравље и породицу јесте ту да буде информисан због чега Топлички округ тражи да се у његове здравствене установе уложи 300.000 евра, да буде информисан да су рендген апарати у квару, да недостају резервни делови, да нема адекватног сервисирања. Међутим, поред наведеног у извештају није изнето какво је стање здравља у Топличком округу. Истакла је да је центар образовног система ученик, студент а да је центар здравственог система пацијент, те да би било добро да се посланици информишу које су то хроничне болести заступљене у овом округу са преко 100.000 становника, какве су најчешће здравствене тегобе људи, какав је морталитет, наталитет, које су најчешће врсте, изузимајући акциденте и инциденте, болести које могу да се лече у виђеној хирушкој сали, односно какво је стање здравља становништва. Добро је познато да је сваки динар уложен за болничку опрему, за плате запослених, добро уложен новац, али је истакла да Одбор треба да буде обавештен о томе какво је здравствено стање људи који овде живе. Изразила је захвалност УНДП-у који је омогућио да Одбор држи седницу ван седишта, те је питала зашто су само једном споменути грађани који дају новац кроз порез да им се купи рендген, и то у реченици да не могу више од две жене да се прегледају на мамографу. Тражила је објашњење да ли то значи да нема апарата, или да неки његов део не ради, или да нема ко да прегледа пацијетне. Навела је да има важнијих ствари од тога да ли ћемо наћи начин да набавимо 300.000 евра, те да је главно питање ко ће овај посао да ради, како ће се сачувати жене да не умиру од рака дојке, односно да су најважнији људи који лече и људи које лечимо. Има пуно поверење у то да ће Одбор за здравље и породицу у овом саставу урадити све што треба да помогне, али да без воље да се промени приступ, перцепција, неће бити добрих резултата ни онима који у здравству раде, ни онима због којих здравство постоји. Истакла је да је Одбор пре свега ту да људи знају да неко брине о парама које они издвајају кроз порез, као и да се води брига о томе какво је здравствено стање 100.000 људи у Топличком округу или 7.000.000 људи у целој Србији, и да је то разлика у приступу.

Председник Одбора доц. др Дарко Лакетић је скренуо пажњу да је тема ове седнице функционисање здравствене службе у Топличком округу, те да овом формулацијом у складу са Законом и уз сардњу извршне власти, Одбор настоји да учини бољитак у здравству. Суштина је да пацијент мора да буде у средишту здравственог система како и налаже документ „Здравље у свим политикама“, те да је циљ данашње размене мишљења и информација да се поправи функционисање здравствене службе на територији Топличког округа а затим и у другим деловима наше земље. Слаже се да једна од тема може да буде и заступљеност одређених болести, незаразних, малигних и других, обухват скрининга, али да је данас задатак да уочимо шта су конкретни проблеми и да покушамо да их решимо, те да ће се потом ствари о којима је говорила народна посланица решавати успешније уз другачију опрему и са више кадрова.

Др Даница Буквић је захвалила на прилици да посети Топлички округ и Општу болницу у Прокупљу, уз коментар да у здравству ради годинама као лекар, те да је уз уважавање директора домова здавља и њихових проблема због недостатка санитетских возила, опреме, рачунара, на њу је највећи утисак оставила хируршка сала. Изразила је дивљење лекарима који раде у овим условима те да је поред осталог тај простор јако тешко дезинфиковати. Сложила се са колегама који су издвојили пацијента као центар здравственог система, али је и додала да пацијенту мора бити пружена адеквантна медицинска услуга, због чега услови у Општој болници у Прокупљу морају да буду промењени.

Владимир Ђурић је захвалио представницима Топличког округа на информацијама те је поводом тога закључио да постоји системски проблем у финансирању капиталних улагања. Сви представници здравствених установа су истакли јединствен став да су им потребна финансијска средства зато што су грађевински објекти и опрема дотрајали. Скренуо је пажњу на принцип који је потпуно заборављен, а то је политичка одговорност. Због тога данас молимо представнике извршне власти да финансијски помогну да се изврше неопходна капитална улагања. Изнео је да начело политичке одговорности мора постојати, те је подсетио да је председник Владе током свог експозеа изрекао да нам милијарда евра годишње ишчезне из здравственог сиситема а да се не зна где. Поставио је питање ко је за то одговоран. Друга ствар која се тиче политике одговорности је та да не можемо као народни посланици олако доносити законе којима се финансије реалоцирају без темељне расправе о томе, а онда се чудимо да за здравствене установе на локалном нивоу немају довољно средстава. Први такав пример је Закон о изменама и допунама закона о финаnсирању лoкалне самоуправе, којим је локалним самоуправама избијен приличан новац из буџета. Други пример је Закон о буџету којим је милијарда динара предвиђена за Управу за цркве и верске заједнице, а само 30 милиона динара за улагања у здравствене установе на локалу. С тим у вези подсетио је да је поднео амандман приликом доношења Закона о буџету, којим је предвдео да се 500 милиона из Управе за цркве преусмери за обнову и опремање здравствених установа на локалном нивоу, али да је тај амандман одбијен. Други поднети амандаман је имао за циљ да не дозволи Влади да самоиницијативно реалоцира средства Националног инвестиционог плана, али је добио одговор да то не може, јер имамо пројекте који су већ у току, што значи да су средства из Националног инвестиционог плана већ уложена у верске објекте. Зато је према његовим речима неопходан темаељан увид у финансије приликом доношења сваког закона.

Председник Одбора доц. др Дарко Лакетић је подсетио да је велики број локалних самоуправа годинама раније остављен у катастрофалном стању, и да постоји много сегмената на локалу које треба покрити, од од социјалне заштите, образовања, превоза, јубиларне награде и остало. Истине ради мора се подсетити да је у претходном периоду преко 300 милиона евра пројеката и донација од стране ЕУ отишло у здравство а да ефеката није било, те да многи пројекти као пројекат „4 клиничка центра“ или „20+1 болница“ нису завршени а новца нема, због чега Одбор данас и расправља о стварима које су много раније требало да буду решене.

Др Милован Кривокапић је изразио задовољство што је председник Одбора сазвао седницу у Прокупљу, те је подсетио је да су премијер и министар Лончар ову годину прогласили годином борбе за здравство, што значи да ће све ићи у правцу да се здравствени систем побољша. Скренуо је пажњу да је директорка болнице навела да још од 1964. године није ништа улагано у ову болницу, те да је несхватљиво шта се до сада чекало.

Народни посланик Марко Миленковић је потврдио да је захтев Опште болнице у Прокупљу за новчаним средствима оправдан, те је нагласио да оваквих и сличних објеката има на територији целе Србије. Према његовим речима госпођа Чомић је у свом излагању вешто прешла преко чињенице да је општини Прокупље остављен дуг од два милиона динара управо од експонената Демократске странке који су из неког разлога поштеђени. Став Српске радикалне странке је да су нашем здравственом систему потребне корените промене, да се пре свега треба обрачунати са корупцијом како би овај народ осетио бољитак.

Гордана Чомић је одговорила да треба пре свега да одлучимо да говоримо о људима који су корисници система здравствене заштите а не да водимо беспотребне и непродуктивне осветничке говоре.

Др Данијела Стојадиновић је указала да је у данашњој дискусији помињан нови кадровски план, те да треба мислити на људе који и даље морају да одржавају овај систем, посебно имајући у виду и то да је забрана запошљавања на снази до краја 2017. године.

Државни секретар у Министарству здравља доц. др Ференц Вицко је изнео да је по специјалности хирург, да је радио у Клиничком центру у Новом Саду а затим у Институту за онкологију Војводине наредних 30 година, те да је 25 година био шеф операционог блока а потом и в.д. директор у тој здравственој установи. Циљ његовог ангажовања, поред осталог је да обновимо апарате за зрачење тзв. акцелераторе и да се изједначи статус наставног кадра Универзитета у Новом Саду са другима у Србији. Такође циљ је и интегрисани информацини здравствени систем, да сви будемо повезани у мрежу из простог разлога да у сваком моменту имамо увид у комплетно здравствено стање нације, у стање здравствених установа, да знамо где нам се одливају новчана средства, шта можемо уштедети и тако даље. Изнео је и да дугује извињење госпођи Чомић зато што не зна заиста све посланике, а да људе из Прокупља познаје јер је био у ванредној здравственој контроли пре пар месеци када су уочени недостаци, и он као хирург мора да нагласи да је операцина сала сада пре музејски експонат а не нешто што може да задовољи савремене здравствене потребе. Нагласио је да проблема у здравству има много а да се данас чуло мало идеја шта може да се уради; да свугде у здравству недостају апарати, опрема, зграде су од 70-тих година и једино је зрењанинска болница изграђена; да не треба нико да се заноси да ми у здравству преко ноћи можемо да направимо нешто велико; да смо на основу незваничног здравственог индекса који ради Шведска, скочили за 4 до 5 места што је у овим условима огроман успех, имајући у виду да смо до пре две године од 35 држава које се оцењују били 35.

Такође је изнео да је један од циљева Владе и Министарства здравља да се крене са скринингом, јер нас лечење пуно кошта. Наиме, циљ је да се смањи смртност у три болести и то: карцином грлића материце, дојке и дебелог црева. Навео је да проблема око увођења скрининга има, да немамо довољно радиолога, да није разрађен поступак позивања људи на скриниг, да је постоји проблем и у недостатку одговорности према сопственом здрављу укључујући и лекаре. Нагласио је да заправо сваки динар уложен у скрининг, доноси десет пута више новца у некој другој области, јер здравствене услуге нису јефтине. Ипак, мора се нагласити да здравство функционише и да има много места за уштеде. Изнео је и да су проблеми у другим областима као што је заказивање специјалистичких прегледа, да термина нема на пример у Институту за онкологију Војводине, и да је систем заживео од јуна прошле године. План Министарства здравља је да секундарне установе здравствене заштите буду повезане на примарну мрежу како би одмах имали увид у слободна места, где пацијент може да се пријави преко свог лекара.

Државни секретар се затим осврнуо и на компликован систем одређивања кадрова, те је с тим у вези навео да директори мисле да треба да имају максималан број запослених, а не знају шта је норматив; да већина заборавља да локална самоуправа попуни места на одређено време и да се сви ти запослени рачунају у апсолутни број. Информисао је народне посланике да је од Института за јавно здравље добио податке о процентуалном односу здравствених радника према броју становника у Србији, и да је овај број најнижи у Срему, 180 здравствених радника на 100.000 људи, Нишки регион има 400, Нови Сад око 300 здравствених радника, а по ЕУ треба да је око 350 здравствених радника на 100.000 становника. Навео је да има много и немедицинског кадра, и да је проблем то што Европа гледа другачије на на наш систем, те да је нама још увек исплативије да нека болница има сопствену кухињу него да је снабдевање храном централизовано. Мора се и нагласити да се графикон запослених није много мењао у последњих десет година, не креће се много горе или доле од 110.000, те да би смањили број запослених морамо да мењамо организацију и начин финансирања, дати слободу директорима да у оквиру расположивих средстава сами процењују да ли им требају два или десет лекара. Наравно, увек се мора водити рачуна о социјалном моменту, не може се одједном отпустити 300 или 400 запослених.

Председник Одбора доц. др Дарко Лакетић је прочитао допис Војног здравственог синдиката за Топлички округ који се овом приликом захваљују на унапређењу здравствене заштите војних осигураника. Наиме, ангажовањем и координацијом свих делова система здравствене заштите на окружном нивоу, војни осигураници могу да се похвале ефикаснијим прегледима у установама предвиђеним за цивилно осигурање. Несебичним ангажовањем директора домова здравља и установа за здравствено осигурање Топличког округа, као и председника Одбора за здравље и породицу, војни осигураници заједноно са породицама имају ефикаснију здравствену заштиту. Овај допис је потписао Иван Вељковић, медицински техничар и председник Војног здравственог синдиката Србије. Председник Одбора доц. др Дарко Лакетић је изразио задовољство на доброј координацији домова здравља и Опште болнице у Прокупљу.

Након дискусије и разматрања укупног стања функционисања здравствене службе у Топличком округу, председник Одбора доц. др Дарко Лакетић предложио је закључак Одбора.

Одбор је једногласно донео Закључак који гласи:

1. Одбор је сагледао простор, опрему и кадровску структуру Опште болнице у Прокупљу, као и саслушао излагања одговорних лица о стању у домовима здравља овог региона и на лицу места констатовао да услови рада здравствене службе нису на задовољавајућем нивоу, пре свега у Општој болници у Прокупљу, где је у хируршком блоку наишао на заиста лоше услове у хирурушким салама и собама за премедикацију пацијената.

2. С обзиром на то да Република као општи интерес у здравственој заштити обезбеђује и средства за изградњу и опремање здравствених установа у државној својини чији је оснивач Република, Одбор предлаже Министарству здравља да обезбеди одговарајућа средства за што хитнију комплетну реконструкцију хируршког блока Опште болнице у Прокупљу, у циљу оптималног решавања здравствених потреба грађана у Топличком округу и побољшања квалитета здравствене заштите, чиме би се обезбедило очување и унапређење здравља грађана, што је важно и за друге средине са сличним проблемима.

Друга тачка дневног реда: **Разматрање представки грађана и организација**

 Председник Одбора доц. др Дарко Лакетић је подсетио да се представничка функција Народне скупштине односно одбора остварује успостављањем и развијањем односа између грађана и народних посланика- који су представници грађана и који заступају њихове интересе у Народној скупштини; да у остваривању oве функције, народни посланици у одборима разматрају иницијативе, петиције, представке, предлоге у оквиру своје области односно из свог делокруга, о чему увек извештавају подносиоце.

Затим је предочио да је Радна група Одбора у саставу: др Драгана Баришић, др Милован Кривокапић и др Жарко Кораћ, припремила извештај о новопристиглим представкама.

 Известилац др Драгана Баришић је укратко изнела предмет сваке представке и предлог Радне групе за њихово решавање, односно поступање Одбора поводом сваке представке, следећим редоследом:

 1. ДР ВЕЛИБОР НОВИЋЕВИЋ**,** директор ДЗ у Барајеву(07-2719/16 **од 03.11.2016)** Предмет: Обавештење в. д. директора Дома здравља у Барајеву, др Велибора Новићевића, о стању у овој здравственој установи а поводом вести објављених у појединим средствима јавног информисања, којим негира све наводе о незадовољавајућој хигијени, лошем вођењу медицинске документације и лошој организацији процеса рада у Дому здравља којим руководи.

 Предлог Радне групе: Обавештење проследити Министарству здравља ради упознавања.

 2.НАРОДНА ПОСЛАНИЦА БРАНКА СТАМЕНКОВИЋ(06-2866/16од **15.11.16)** Предмет: Захтев председнику Одбора да седнице одбора сазива у складу са чланом 42. Пословника Народне скупштине, којим је прописано да се седнице одбора одржавају по правилу понедељком, те да на тај начин омогући члановима одбора да присуствују седницама Народне скупштине као и одбора, јер је то обавеза народних посланика.

Одговор председника Одбора: Председник одбора доц. др Дарко Лакетић је одговорио (што је садржано у записнику са претходне седнице Одбора) да се седнице Одбора одржавају, по правилу, понедељком и увек када је то неопходно, односно када постоји потреба да се размотре одређена питања из његовог делокруга, као и то да парламентаризам има приоритете о чему он води рачуна у својству председника Одбора. Сходно томе ова седница је сазвана у понедељак.

 3**.СИНДИКАТ ЛЕКАРА И ФАРМАЦЕУТА, Београд** (180-3002/16 **од 24.11.2016)** Предмет: Синдикат и председник тима за хитну помоћ прим. др Милованка Јанчев, достављају предлог за измену и допуну члана 105. Закона о здравственој заштити, којим се прописује делатност Завода за хитну медицинску помоћ.

Предлог Радне групе: С обзиром на то да Министарство здравља припрема нови закон о здаравственој заштити и да је у периоду од 26. децембра 2016. године до 24. јануара 2017. године, спроведена јавна расправа о овом нацрту закона, Одбор ће предлог Синдиката проследити Министарству здравља ради упознавања.

 **4. СПЕЦИЈАЛНА БОЛНИЦА ЗА РЕХАБИЛИТАЦИЈУ ПРОЛОМ БАЊА, Планинка** (5-3228/16 **од 07.12.2016)**

Предмет: Управни одбор Специјалне болнице за рехабилитацију „Пролом Бања“ поднео је захтев за укључивање ове установе у План мреже здравствених установа, образлажући захтев потребама оболелих за коришћењем услуга здравствене заштите у овој установи. Уз индикационо подручје бања које послују у саставу Специјалне болнице за рехабилитацију „Пролом Бања“ (и то: рехабилитација хроничног дегенеративног реуматизма, стања након повреда и операција на коштано –зглобном систему, ванзглобног реуматизма, остеопорозе, кожних болести, болести урогениталног тракта, болести периферних крвних судова, као и то да се ради о климатском лечилишту), наведено је да је опремљеност стручним кадром и савременим уређајима оптимална као и да на подручју овог дела Србије нема могућности за пружање ових услуга у другим бањама. Из ових разлога траже равноправни третман ове здравствене установе у интересу пацијента и специјалне болнице као пружаоца услуга.

Предлог Радне групе: С обзиром на врсту обољења за коју се у овој специјалној болници обезбеђује континуирани продужетак лечења и рехабилитација пацијената, Одбор предлаже Министарству здравља и РФЗО-у да размотре могућност да се ова здравствена установа, сагласно члану 47. Закона о здравственој заштити, уврсти у План мреже здравствених установа.

 **5.НЕНАД ПУХАЧА, Инђија** (07-3227/16 **од 07.12.2016)**

Предмет:Притужба Ненада Пухаче из Инђије због понашања здравствених радника за време његовог лечења у КЦ Војводине, Клиника за психијатрију. Именовани наводи да од рођења има дечију парализу, те учестале епилептичке нападе, као и да је због погоршања здравственог стања боравио у наведеној здравственој установи, где је више пута тучен и малтретиран. Моли да се преиспита рад у овој здравственој установи јер сматра да такво понашање запослених није у складу са прописима наше државе.

Предлог Радне групе: Представку проследити Министарству здравља, с предлогом да у Клинци за психијатрију, КЦ Војводине, сагласно члану 243. Закона о здравственој заштити, изврши надзор над радом здравствене установе (инспекцијски надзор) у смислу овог закона, о чему треба обавестити подносиоца представке као и Одбор.

 **6.ПЕРЕНДИЈА СЛОБОДАН И ГОРИЦА, Љиг (07-12/16 од 9.12. 2016.)**

Предмет: Ана Перендија, рођена 1986. године, магистар полицијских наука, преминула је 16. марта 2015. године, након пријема у Коронарну јединицу Опште болнице Ваљево, где јој је урађена ургентна коронарографија током које је пацијенткињи нагло позлило. Родитељи преминуле сумњају на несавесно лечење и указују на пропусте у здравственом збрињавању њихове ћерке, те траже да се овим поводом изврши контрола и надзор у погледу свих документа и лица поводом боравка њихове ћерке у Општој болници Ваљево. У прилогу су доставили и Решење Суда части Регионалне лекарске коморе за централну и западну Србију, број Ди 4-1/16-IV од 5. септембра 2016. године, којим је утврђено да је предлог Слободана и Горице Перендије за покретање дисциплинског поступка против др Ирене Матић, основан.

Предлог Радне групе: Представку проследити Министарству здравља, с предлогом да се у овом случају, сагласно члану 208. Закона о здравственој заштити, спроведе ванредна спољна провера квалитета стручног рада у Општој болници у Ваљеву, о чему треба обавестити подносиоце представке као и Одбор.

 7.УДРУЖЕЊЕ БУБРЕЖНИХ БОЛЕСНИКА И ИНВАЛИДА НА КУЋНОЈ ДИЈАЛИЗИ РС-РЕНАЛИС(180-3235/16 **од 08.12.2016)**

Предмет: Удружење наводи да се дијализама у животу одржава преко 4500 лица те да од последица бубрежних обољења годишње у Србији умре преко 1600 особа; да је терминална бубрежна слабост од стране законодавца препозната као болест која захтева 100 % надокнаде за све видове лечења, али да су и даље присутни многобројни проблеми. Удружење тражи од Одбора да помогне у хитном решавању два проблема и то: 1) обезбеђивање слободе кретања пацијената на хроничном програму дијализе-у складу са Уставом РС, и то изменом одредаба чл. 64. и 65. Закона о здравственом осигурању; 2) обезбеђивање редовне интравенске терапије комплексом витамина Б и терапије другим ампулираним лековима, за све пацијенте на дијализном програму.

 Образлажући иницијативу за измену закона Удружење наводи да су одредбе чл. 64. и 65. Закона о здравственом осигурању ограничавајуће јер се пацијентима на дијализи ускраћује једно од основних људских права - право на слободу кретања и оспорава им се право да о трошку државе, тј. РФЗО обезбеде себи дијализе за време боравка ван Републике Србије, било да су на одмору, пословно или из других разлога.

 У вези са тим траже хитне измене Закона о здравственом осигурању, тако да осигурано лице на хроничном хемодијализном програму, за време приватног боравка у иностранству, има право на коришћење услуга страних дијализних центара на терет средстава обавезног здравственог осигурања у пуном износу, што остварује на основу извештаја лекара дијализног центра или изабраног лекара, и то право на обављање максимум 15 до 16 хемодијализа месечно. До усвајања измена закона, Удружење тражи да РФЗО донесе Упутство којим ће се пацијентима на хемодијализном програму омогућити услуга хемодијализе у иностранству, током приватног боравка, на терет РФЗО-а, и то издавањем документа који обавезује РФЗО да страном дијализном центру плати трошкове хемодијализе или пацијенту у року од 15 дана по повратку, на основу поднетог рачуна о плаћеним дијализама у пуном износу.

Предлог Радне групе: Имајући у виду да Министарство здравља припрема текст новог Закона о здравственом осигурању и да је у периоду од 26. децембра 2016. године до 24. јануара 2017. године, спроведена јавна расправа о нацрту овог закона, Одбор ће иницијативу Удружења проследити Министарству здравља и РФЗО на разматрање, с обзиром на то да се ради о категорији осигураника којима је право на здравствену заштиту из обавезног здравственог осигурања признато у износу од 100 % цене здравствене услуге (члан 45. Закона о здравственом осигурању).

 8.УДРУЖЕЊА ,,НАРОДНА ЈАКА СРБИЈА’’ И ,,МАЈКЕ СА ТРОЈЕ ДЕЦЕ’’**(**011-2902/16 **од 16.11.2016 и 09.12.2016.)**

Предмет: Захтев да се хитно донесе Грађански законик, како би се у што краћем року почело са исплатом демографске накнаде родитељима за треће дете. Удружење наводи да је јавна расправа о овом предлогу закона завршена у јулу 2016. године, а да овај акт још увек није у скупштинској процедури, те траже да се због важности породице и њеног потомства Грађански законик хитно донесе, што би омогућило поред осталог и исплату демографске накнаде.

Предлог Радне групе: С обзиром на то да Министарство правде припрема текст Грађанског законика Одбор је закључио да представку удружења проследи овом министарству на разматрање.

 9.УДРУЖЕЊЕ ЛОГОПЕДА СРБИЈЕ, Београд **(**5-3392/16 **од 14.12.2016)**

Предмет: Удружење тражи подршку њиховој иницијативи за доношење закона о логопедској делатности, како би ова друштевно корисна професија добила свој професионални легитимитет и тиме поспеши њен развој у државном и у приватном сектору. Удружење је у прилогу доставило текст закона о логопедској делатности.

Предлог Радне групе: С обзиром на то да логопед у својству здравственог сарадника обавља одређене послове здравствене заштите у здравственој установи, односно приватној пракси сагласно члану 165. став 2. Закона о здравственој заштити, Одбор ће иницијативу проследити Министарству здравља на разматрање.

 **10.ДРАГАН ВУКАШИНОВИЋ, Кикинда** (07-3381/16 **од 14.12.2016)**

Предмет: Притужба на нестручно и несавесно лечење у Општој болници Кикинда, јер именованом није урађена комплетна дијагностика при прелому шаке, због чега је погрешно лечен и што је довело до прогресије обољења, инвалидности и потпуне непокретности.

Предлог Радне групе: Представку проследити Министарству здравља, Сектору за инспекцијске послове, ради поступања по притужби.

 **11. ОПШТИНА МЕРОШИНА, др Сања Стајић** (9-3482/16 **од 21.12.2016)**

Предмет: Захтев председника Општине за добијање сагласности ради запошљавања недостајућег кадра у Дому здравља у Мерошини, заједно са молбом директора Дома здравља у Мерошини која је упућена надлежном министарству. У представци истичу да нису добили одговор Министарства здравља, те апелују да се кадровско питање у здравственој установи хитно реши с обзирим на то да је њихово становништво у неравноправном положају, није им доступна основна здравствена заштита а посебно деци и трудницама.

Предлог Радне групе: Полазећи од надлежности Министарства здравља Одбор је закључио да представку проследити Министарству- Сектору за организацију здравствене службе, на разматрање уз сугестију да се реално сагледа овај апел о недоступности здравствене заштите.

 12**.**СНЕЖАНА ТОРОМАН, Чачак(07-83/17 **од 14.12.2016)**

Предмет: Притужба именоване на рад др Слађане Андрејевић, имунолога у Клиници за алергологију и имунологију КЦС, која именованој и њеној деци, и поред постављене дијагнозе да болују од хередитарног ангиоедема тип II (извештаји специјалиста КБЦ ''Бежанијска коса'', Универзитетске дечије клинике ''Тиршова'', Клинике за имунологију ВМА), негира обољење које су други специјалисти порврдили и онемогућава je у лечењу и примању терапијe за ову болест.

Предлог Радне групе: Представку проследити Министарству здравља, Сектору за инспекцијске послове ради поступања по притужби.

13**.**Др ИВАН ЛУКИЋ, Грачаница(07-84/17 **од 22.12.2016)**

Предмет: Указивање на незаконито руковођење и пословање у Дому здравља Грачаница на Косову и Метохији и апел да се у интересу ове установе навевени проблеми хитно реше.

Предлог Радне групе: Сагласно члану 243. Закона о здравственој заштити, представку проследити Министарству здравља, Сектору за инспекцијске послове на поступање.

14.САНЕЛА ЈАНКОВИЋ, Београд(5-3584/16 **од 22.12.2016)**

Предмет: Именована тражи информацију да ли ће и када лек Menactra, бити на Листи лекова. Вакцина је потребна детету којем је урађена спленектомија те је неопходно да прими вакцину против менингокока. Има информацију да је РФЗО захтев у вези са овим леком проследио надлежној републичкој стручној комисији ради мишљења, те именована жели да буде обавештена да ли је поступак окончан.

Предлог Радне групе: Представку проследити Министарству здравља, Сектору за лекове и медицинска средства, психоактивне контролисане супстанце и прекурсоре, као и РФЗО-у на надлежност, с молбом да о овом питању обавесте подносиоца представке и Одбор.

 15.Др МИЛИЈАНА МРДАК, Кула(07-3574/16 **од 23.12.2016)**

Предмет: Притужба на одлуку директора Дома здравља Кула, којом је др Милија Мрдак, специјалиста стоматолошке протетике, од јануара 2016. распоређен на радно место општег стоматолога у амбуланту Црвенка на три дана и два дана на пословима стоматолошке протетике, које обавља у ДЗ Кула последњих 26 година. Наводи да је због овог распореда онемогућен да протетске радове заврши у разумном року, као и да су му одузети бодови специјалисте и умањена зарада.

Предлог Радне групе: Представку проследити Министарству здравља, Сектору за инспекцијске послове, на надлежност.

 16.САВЕЗ УДРУЖЕЊА И ПОЈЕДИНАЦА''ЗА ЖИВОТ'', Београд(**од 26.12.2016)** Предмет: Предлози за измену и допуну појединих одредаба Нацрта грађанског законика.

Предлог Радне групе: С обзиром на то да Министарство правде припрема текст Грађанског законика, Одбор је закључио да представку Удружења проследи овом министарству на разматрање.

 17**.** ИНСТИТУТ ЗА ЈАВНО ЗДРАВЉЕ СРБИЈЕ ''Др Милан Јовановић Батут'', Београд (9-170/17)

Предмет: Информација о обележавању акције XI Eвропске недеље борбе против рака грлића материце од 22. до 28. jануара 2017. године и обавештење о подршци Народне скупштине овој акцији Института, кроз осветљавање куполе зграде НС у зелено-тиркизну боју, односно у боји машнице која представља симбол борбе против ове болести.

 ОДГОВОРИ НА ПРЕДСТАВКЕ:

1. ЛЕКАРСКА КОМОРА СРБИЈЕ и МИНИСТАРСТВО ЗДРАВЉА проследили су одговор на представку Мирјане Керкез из Панчева(07-2515/15 од 06.12.2016.**) којом је упућује на Суд части Регионалне лекарске коморе Србије, ради решавања њеног питања.**
2. РФЗО је проследило одговор Младену Чавки(07-1147/16 **од 13.12.2016)**  да стручна комисија КЦС није РФЗО-у доставила захтев за одобравањем терапије Интерферон бета именованом, због чега Комисија РФЗО-а није могла да донесе позитивно мишљење.
3. РФЗО је проследио одговор на представку Драгице Максимовић(5-2139/16 **од 19.12.2016) којом је упућује на Министарство здравља ради решавања њеног питања.**
4. РФЗО је проследио одговор на представку''Пацијенти против псоријазе''(06-2666/15-7**) којом траже да се** омогући третман биолошком терапијом о трошку РФЗО-а у лечењу умерено-тешких и тешких облика псоријазе.
5. **МИНИСТАРСТВО ЗДРАВЉА је** проследило одговор на представкуГорана Милановића из Баточине (07-4369/14-1**), којом је** тражио да се испита и пооштри контрола здравствене исправности воде из бунара, којом се снабдевају многа села у Србији која немају водовод, ради спречавања ширења заразе и очувања здравља становништва.
6. **МИНИСТАРСТВО ЗДРАВЉА је** проследило одговор на представкуУдружења грађана ''Родитељ''(334/16-1) којом су тражили информацију у вези са доступношћу вакцине против пнеумокока.
7. РФЗО је проследио одговор на представку број 07-01717/16 **од 18.11.2016) којом логопедске здравствене установе траже од РФЗО да размотри могућност да се логопедске здравствене услуге пружају у Институту за експерименталну фнетику и патологију говора Београд на терет РФЗО-а.**

По поднетом извештају Радне групе за представке грађана и организација, председник Одбора доц. др Дарко Лакетић преложио је да се Одбор изјасни у целини о Предлогу Радне групе о овим представкама, осим ако има предлога да се о одређеној представци посебно гласа.

 Одбор је једногласно одлучио да прихвати у целини Предлог радне групе о размотреним представкама.

 Трећа тачка дневног реда: **Разно**

Поводом ове тачке дневног реда није било предлога ни дискусије.

Седница је завршена у 15,20 часова.

 СЕКРЕТАР ПРЕДСЕДНИК

 Божана Војиновић Доц. др. Дарко Лакетић